Putopis: Od Ključić Brda do Vodica

Bližio se srpanj, temperature su rasle, a ja sam iščekivala svoj put prema jugu. Jednog srpanjskog ponedjeljka krenula sam sa svojom obitelji u Vodice. Vozili smo se starom cestom kako bismo izbjegli dosadnu vožnju i ogromne gužve na autoputu - cesti A1.

Prolazeći kroz moj kraj, Vukomeričke gorice može se vidjeti prelijepa priroda sa šumama, rijekama, potocima, poljima, vinogradima i dragim ljudima. Na putu smo stali posjetiti Nacionalni park Plitvička jezera koji je jedan od najpoznatijih NP u Hrvatskoj, a i u svijetu. Nacionalni park se sastoji od brojnih slapova, jezera i staza za šetnju. Prelijepa je destinacija za ljude koji vole odmor i netaknutu prirodu. Nakon nekoliko sati odmora krenuli smo dalje. Kada smo stigli u Vodice odmah sam osjetila miris mora, cvrkut cvrčaka, toplu mediteransku klimu, šum valova i gostoljubive ljude. U Vodicama možete posjetiti predivnu Vodičku rivu okruženu brojnim mjestima gdje možete sjesti i uživati u pogledu na otoke. U centru grada nalazi se Ćorićev toranj koji je izgrađen od bračkog kamena, a možete posjetiti i Crkvu Svetoga Križa jer to su mjesta koja su u meni ostavila vrlo lijepe uspomene. Sljedećeg jutra uputili smo se prema Šibeniku - Krešimirovom gradu. Šibenik je grad koji se smjestio između Zadra i Trogira u Šibensko-kninskoj županiji. Grad ima bogatu kulturnu i povijesnu baštinu.Posjetitelji mogu vidjeti razne znamenitosti poput Katedrale sv.Jakova koja je uvrštena na popis UNESCO-ve svjetske baštine. Šetnja starogradskom jezgrom i tvrđavom sv.Nikole su samo neke od brojih znamenitosti koje možete posjetiti. Šibenik mi se jako svidio i u meni budi puno lijepih uspomena na ljude i ljepotu grada. Poveći rijekom Krkom sam stigla do NP Krke. Samim ulaskom u NP možete vidjeti slapove i puno mjesta za odmor. Na samom kraju nalaze se dvije staze koje vode do Skradina. Jedna je kraća i strmovita, a druga je duža i blaža. Stigavši u Skradin možete odmah primijetiti crkvu Porođenja Blažene Djevice Marije koju su izgradili Mlečani. Najposebniji dio crkve su orgulje iz 1776.g. koje se danas smatraju kulturnim dobrom. U Skradinu se također svake godine na Uskrsni ponedjeljak održava kulturna prigoda i slavljenje tog dana. Šibenik je okružen mnoštvom otoka prelijepih plaža i prirodom. Jedan od njih je i otok Zlarin. Za Zlarin govore da je zlatni otok, jer se vjeruje da mu ime potječe od latinske riječi Aureus koja u prijevodu znači *zlatni.* Otok je poznat po koraljima, nezagađenom zraku i jedan je od najsunčanijih otoka na Jadranu. Rodni je otok hrvatske pjesnikinje i prevoditeljice Vesne Parun zbog koje je na otoku izgrađen i njezin zavičajni muzej koji je domaćin raznih kulturnih manifestacija. Sljedećeg dana odlučili smo posjetiti jedan od malo udaljenijih otoka od Vodica, otok Murter. Također otok vrlo bogate povijesne kulture s plažama i događanjima. Uživali smo na najpoznatijoj plaži Slanici gdje smo prije odlaska otišli u restoran i uživali u ukusnim mediteranskim jelima i prelijepom pogledu. Ljetna je sezona, temperature su vrlo visoke pa su tako visoke i cijene. No, naposljetku se isplati platiti više i uživati u prelijepom pogledu i ljepotama Jadrana.

Uživajući na ovom predivnom putu vidjela sam kakve se ljepote kriju u domovini. Sretna sam što je to moja zemlja i što se time mogu ponositi. Putovanje kroz Lijepu Našu ostavljaju nezaboravna iskustva i lijepe uspomene, no svugdje je lijepo, ali najljepše se vratiti u svoj kraj.

Mija Matković,1.ZP